સોનિયાને સિલ્વર : ભારતના કુલ સાત મેડલ એશિયન બોક્સિંગ ચેમ્પિયનશીપમાં ભારતે કુલ સાત મેડલ જીત્યા હતા. ભારતીય બોક્સિંગ ટીમમાં એકમાત્ર મેરી કોમ ગોલ્ડ મેડલ જીતવામાં સફળ રહી હતી. જ્યારે ભારતની સોનિયા લાથેરને સિલ્વર મેડલથી સંતોષ માનવો પડયો હતો. વર્લ્ડ ચેમ્પિયનશીપમાં સિલ્વર મેડલ જીતનારી સોનિયાને ૫૭ કિગ્રા વજન વર્ગની ફાઈનલમાં ચીનની યીન જુન્હુઆ સામે સ્પ્લીટ વર્ડિક્ટમાં હારનો સામનો કરવો કરવો પડયો હતો. આમ છતાં તે એશિયન ચેમ્પિયનશીપમાં સિલ્વર મેડલ જીતનારી ભારતની એકમાત્ર મહિલા બોક્સર બની હતી. ભારત તરફથી એલ. સરિતા દેવીએ ૬૪ કિગ્રા વજન વર્ગમાં, પ્રિયંકા ચૌધરીએ ૬૦ કિગ્રા વજન વર્ગમાં, લોવલીના બોર્ગોહાઈને ૬૯ કિગ્રા વજન વર્ગમાં, સીમા પુનિયાએ ૮૧થી વધુ કિગ્રા વજન વર્ગમાં અને શિક્ષાએ ૫૪ કિગ્રા વજન વર્ગમાં બ્રોન્ઝ મેડલ જીત્યા હતા.